**מסע הזהות שלי בקריית חינוך ניסויית "דרור"**

**מעגלי שיח במעבר מכיתה ט לכיתה י בהובלת תלמידי יב**

|  |
| --- |
| **שכבה:** יב |
| **ציר אורך:** אני ביחס לעבר ולעתיד |
| **ציר רוחב:** אירוע עיקרי |
| **כותרת: מעגלי שיח במעבר מכיתה ט לכיתה י בהובלת תלמידי יב** |
| **זיקה לתעודת הזהות הבית ספרית**  כפי שנכתב בחזון הבית ספרי: "מתוך אמונה בטובו וביכולותיו של האדם, אנו מציבים במוקד הווייתנו את טיפוח האדם כיחיד אוטונומי, בעל אישיות, צרכים וכישורים ייחודיים, **מתוך איזון ומחויבות להיותו חלק ממארג חברתי ותרבותי בבית הספר**, בקהילה ובמדינת ישראל". אחד מהערכים המנחים בחזון הבית ספרי הוא ערך השייכות. מתוך הצורך לחזק את השייכות של התלמיד לבית הספר, פיתוח אחריות וערבות הדדית נולד הרעיון שבוגרים ינחו את הצעירים, מתוך ניסיונם וחווייתם הלימודית והתפקודית בבית הספר**.** |
| **שאלת הזהות:** האירוע הוא ביטוי לציר שבו עוסקות השכבות לאורך כל השנה. שכבה ט אני ביחס להכרעות בחיי בהתייחס למעבר לתיכון – בחירת המגמות והתהיות שעולות בעקבות המעבר. שכבת יב – הלקחים וההתנסות שלי בשלוש השנים שחלפו וכיצד אני מעביר את מה שלמדתי לבאים אחריי. |
| **אירוע מרכזי**  **יום שיא - מעגלי שיח במעבר מכיתה ט לכיתה י בהובלת תלמידי יב** |
| **תיאור מהלך השיעור או הפעילות**  במעבר מכיתה ט לכיתה י עולים אצל תלמידי ט חששות ותהיות רבות. תלמידי יב מעוניינים להעניק מניסיונם ומהחוויות שלהם בחטיבה העליונה כדי לסייע במעבר.  המפגש יהווה מצע להיכרות ראשונית בין תלמידי חטיבת הביניים לתלמידי חטיבה עליונה בהתייחסות לאורחות החיים, למגמות, לפעילויות ולאירועים הצפויים בחטיבה העליונה.  מעצם המפגש תתקיים אינטראקציה בין תלמידים שתחזק את הקשר ותאפשר לתלמידים מכיתות ט לשאול שאלות ולהציג לבטים המטרידים במעבר בין החטיבות. |
| **מטרות אופרטיביות ויעדים**   * תלמידי יב יציגו ויסבירו לתלמידי ט על המגמות בחטיבה העליונה מנקודת מבטם. * ייווצר קשר ראשוני והיכרות ראשונית בין תלמידים בחטיבות השונות. * תלמידי יב יטביעו חותם בהיותם בוגרים מתוך כוונה להפוך את האירוע למסורת בית ספרית. * תלמידי יב ינהלו שיח פתוח עם תלמידי ט על אורחות החיים, הפעילויות והאירועים בחטיבה עליונה |
| **תוכן ומשך הפעילות**  8:45 פתיחה במגרש הגדול  נציגי האירוע יסבירו על מטרת ומהלך היום.  ברכות: מנהלת בית הספר, מקשרת שכבת ט', מקשרת שכבת י"ב. נציג התלמידים בכיתה י"ב.  10:15-9:00 שיעורי מגמות בשני סבבים. משך כל שיעור 30 דק'.  10:15 שוק מגמות ט בחטיבת הביניים  10:45 מעגלי שיח עם תלמידי ט' בהובלת נציגי י"ב  סיום המפגש בשעה 12:15  12:15 סיום המפגש |
| **לוגיסטיקה**  מערכת הגברה  תיאום חדרים חטיבה עליונה לשיעורים  תיאום חדרים בחטיבת ביניים למעגלי שיח  שולחנות והכנת שוק ט' עם צוות הקמה וצוות פירוק  **עזרים**  שולחנות לשוק ט ברחבת חטיבת הביניים  אלבד לבן לשלטים  100 בריסטול לבן חצי גיליון  טושים |
| **אחריות לביצוע:** מקשרות שכבה ביניהן, מקשרי מקצוע, **תלמידי יב** |
| **מצורף מערך שיעור למעגלי שיח** |

**מעגלי שיח במעבר מכיתה ט לכיתה י בהובלת תלמידי יב**

**מערך שיעור למעגלי שיח**

3-2 מנחים ל-20 תלמידים

|  |  |  |
| --- | --- | --- |
| **פעילות** | **הסבר** | **משך** |
| פתיחה | המנחים מציגים את עצמם | 2 דק' |
| משחק פתיחה | "הרוח נושבת..." להסתדר מא-ת | 5 דק' |
| רציונל מפגש | הסבר כללי: מעבר מ-ט ל-י. הפגת החששות. דוגמאות לפעילות ולאירועים בתיכון: מסע ישראלי. רצוי דוגמה אישית | 5 דק' |
| דילמות במעבר מט' לי' | * מגמות – בחירה ומעבר מגמות * שילוב לימודים והדרכה * התנדבות חובה * יחסים בין שכבות ו"טריטוריות" * קשר עם מחנך * מתמטיקה – רמות לימוד * אנגלית * בחינות בגרות 30% 70% * שיבוצי כיתות ומעברי כיתות   מתחלקים לקבוצות של 5-4 תלמידי ט ומקבלים בריסטול בוחרים דילמה ומקיפים בעיגול.  שלב א: בעיגול נוסף מסביב לדילמה רושמים את כל הבעיות הקשורות, הלבטים והחששות באופן חופשי.  שלב ב: במעגל חיצוני סביב הבעיות מציעים דרכים לפתרון ולהתמודדות  שלב ג': מציגים במליאה ודנים תוך שיח חופשי ודוגמאות ע"י המנחים. | 10 דק'  15 דק'  20 ד' |
| סיכום | מתייחסים לעובדה שאין פתרון אחד. חשוב להציג ולדבר על הלבטים עם המחנכים, היועצת ואתכם כפלטפורמה להמשך. | 10 ד'' |

בעיות

פתרונות

דילמה

**עזרי לימוד** בריסטולים, טושים, כיתה וטוש לוח

**מסע הזהות שלי בקריית חינוך ניסויית "דרור"**

**חתימה מחדש על מגילת העצמאות**

|  |
| --- |
| **שכבה:**יב |
| **ציר אורך:** אני ביחס לעבר ולעתיד |
| **ציר רוחב:** אירוע עיקרי |
| **כותרת: חתימה מחדש על מגילת העצמאות** |
| **זיקה לתעודת הזהות הבית ספרית :**כפי שנכתב בחזון הבית ספרי "קריית חינוך "דרור" מציבה במרכז הווייתה את טיפוח האדם כיחיד אוטונומי בעל כישורים ייחודיים הניחן בסקרנות ובחשיבה ביקורתית ובד בבד רואה עצמו חלק ממארג חברתי ותרבותי" ... "קריית חינוך "דרור" מעודדת שיח זהות המביא לידי בחירה מושכלת של השקפת עולם ושל אורחות חיים ואשר שואב מתוך ערכים הומניסטיים ודמוקרטיים הגלומים במורשת היהודית ובתרבות הכלל-אנושית...." |
| **שאלת הזהות:** מתוך היכרות עם חזונה של מדינת ישראל המתבטא ב"מגילת העצמאות" יקשור תלמיד שכבת יב את כל הצירים השכבתיים אותם חווה מראשית דרכו בבית הספר בכיתה ז ועד לסיום דרכו בכיתה יב, דרך שאלות הזהות שעמן התמודד בכל שנה – שלו (של היחיד) ביחס למשפחתו, לקבוצה, להכרעות שעליו לקבל, למדינה, לחברה הישראלית ולעתידו. שאלות המושתתות על ערכי היסוד, אשר מגולמות במגילת העצמאות. למידה ובחינה מחודשת של ערכי המגילה תוביל לחשיבה בנוגע לערכים אותם טומן התלמיד בתרמילו בטרם עוזב את בית הספר ויוצא לדרכו חדשה. |
| **אירוע מרכזי:** אירוע ערב בהשתפות הורים תלמידים בהובלת צוות אזרחות שבמרכזה חתימה מחודשת על מגילת העצמאות. |
| **תיאור מהלך השיעור או הפעילות:** פעילות המתפרשת על פרק לימודים מתחילת יב ומשולבת בתכנית שהשיא הוא אירוע משותף הורים, מורים ותלמידים. |
| **מטרות אופרטיביות ויעדים**   * התלמיד יעמיק היכרות עם תוכנה של מגילת העצמאות, עקרונותיה, ערכיה והאנשים החתומים עליה. * התלמיד יקשור בין מגילת העצמאות לשאלות הזהות המעסיקות את תלמידי שכבת י"ב ביחס לציר השכבתי ולחזון הבית ספרי |
| **תוכן ומשך הפעילות**  אירוע שיא בו ישתתפו צוות המורים לאזרחות וסגל מחנכי שכבת י"ב יחד עם תלמידי שכבת י"ב והוריהם בחתימה מחודשת על מגילת העצמאות.  במרכז המפגש תתקיים למידה בחברותא של המגילה, שיח מעגלים על ערכיה וחתימה מחודשת של תלמידי השכבה והוריהם על המגילה.  מהלך הפעילות:   * טקס פתיחה במליאה הכולל הרצאה קצרה על מגילת העצמאות * חלוקה למעגלי שיח עם דף לימוד - "בית מדרש" הורים ותלמידים * כיבוד * הצגת תוצרים * חתימה מחודשת על הכרזת העצמאות   משך הפעילות: 2-3 שעות  מועד הפעילות: חודש פברואר (בתאריך14 בפברואר 1949 אישרה האסיפה המכוננת את חוק הַמַעֲבָר, שקבע כי האסיפה המכוננת תהיה הכנסת הראשונה של מדינת ישראל(  הערה: יש לשקול כי השתתפות באירוע תהיה חובה, כחלק מתכנית הלמידה המשמעותית של לימודי האזרחות בכיתה י"ב. |
| **לוגיסטיקה והכנה לפעילות:**  הכנה למפגש תכלול:   * לימוד מגילת העצמאות בכיתות ע"י המורים לאזרחות וחשיפה למפגש במליאת פתיחת שנה וע"י צוות אזרחות בשיעורים כולל מרכיב הערכה. * למידה רב תחומית של המגילה – באזרחות, בתנ"ך ובשיעורי חינוך תוך עבודה על ערכי המגילה וחיבורם למקורות, רלוונטיות לחיי התלמידים והקשר לאקטיביזם חברתי כפי שמגולם ומיושם במטלת הביצוע. * איתור מתנדבים בקרב התלמידים שיובילו את הלמידה בחברותא. המורים לאזרחות יאתרו את התלמידים המתאימים – עד חמישה מכל כיתה * יתקיימו כשלושה מפגשים לתלמידים המובילים – בהם ייכתב דף הלימוד המשותף (מקורות וקטעים מהמגילה). התלמידים יעברו הכשרה להנחיה ויבנו את מהלך המפגש. האחריות להובלת התהליך ע"י צוות אזרחות. * יתקיימו מספר מפגשי הכנה ותיאום תכני ולוגיסטי בין צוות אזרחות, מקשרת השכבה, מחנכים ורכזת חברתית (מפגש חשיפה, מפגש תוכן, מפגש לוגיסטי וחלוקת אחריות, 2 מפגשי תיאום וביצוע, מפגש סיכום לקראת המפגש) * יידוע הורים בתחילת שנה במליאת הפתיחה (מקשרת שכבה) תיאום מועד למפגש, הכנת הזמנה למפגש, הפצה ויידוע, הכנת ערב המפגש: מקום, מרצה, שקף פתיחה, כיתות לשולחנות עגולים, סידור כיתות, דפי לימוד, היערכות לכיבוד, הכנת מגילה לחתימה מחודשת.   המלצה: רצוי להישאר במסגרת כיתתית וכיבוד משותף לשם השגת מטרת גיבוש כיתתי ואוירה נעימה. |
| **תוצר הלמידה ומשוב**:   1. בסיום הערב דף החתימות הקבוצתי על פלקט של כל המשתתפים (מטלה קבוצתית) 2. הגשת משוב סיכום פעילות והפקת לקחים למורה 3. התהליך, ההשתתפות הפעילה והתוצר מהווים 10% מציון ההגשה לבגרות באזרחות   ^^ הצוות יציג דפי החתימה בתערוכה. |

**מסע הזהות שלי בקריית חינוך ניסויית "דרור"**

**מסע "גולני" בעקבות בחירות**

|  |
| --- |
| **שכבה:**יב |
| **ציר אורך:** אני ביחס לעבר ולעתיד |
| **ציר רוח**ב: אדם ומקום ; אירוע עיקרי |
| **כותרת: מסע "גולני" בעקבות בחירות** |
| **זיקה לתעודת הזהות הבית ספרית:** כפי שנכתב בחזון הבית ספרי: "קריית חינוך "דרור" מציבה במרכז הווייתה את טיפוח האדם כיחיד אוטונומי בעל כישורים ייחודיים הניחן בסקרנות ובחשיבה ביקורתית ובד בבד רואה עצמו חלק ממארג חברתי ותרבותי" . בנוסף, "קריית חינוך "דרור" מעודדת שיח זהות המביא לידי בחירה מושכלת של השקפת עולם ושל אורחות חיים ואשר שואב מתוך ערכים הומניסטיים..." |
| **שאלת הזהות:** המסע ה"גולני" יהווה סיכום של תהליכי התפתחות אישית וחינוכית של התלמיד כפי שעבר לאורך שנות לימודיו בבית הספר לצד בחירות ותכנון העתיד,  המסע הגולני יביא לידי ביטוי את הערכים עליהם מושתת החזון באופן חווייתי: אהבת הארץ, מיצוינות אישית וערבות הדדית.  המסע "גולני" יציף שאלות זהות בהקשר של היחיד מול עצמו, החברה הישראלית ומדינת ישראל. |
| **אירוע מרכזי: טיול של שלושה ימים שאופיו מסע באזור רמת הגולן** |
| **תיאור מהלך השיעור או הפעילות:** כחלק ממסע הזהות של תלמידי שכבת יב נמצא הטיול השנתי המעמיד במרכז את הדילמות האישיות של התלמיד לאחר סיום שש שנות לימודיו בבית הספר ובטרם ייפנה לדרך חדשה. הטיול בנוי כ"מסע" ומתקיים באזור רמת הגולן, חבל ארץ בו התקיימו ועדיין מתקיימות דילמות חברתיות, פוליטיות, כלכליות ועוד, ובעקבותיו מתעוררות שאלות זהות בקשר של היחיד למול עצמו, החברה והמדינה. |
| **מטרות אופרטיביות ויעדים**   * התלמיד ירכוש מיומנויות של קבלת החלטות ויכולת בחירה מושכלת. * התלמיד ימשיג תהליכים אישיים - כבן למשפחתו, כתלמיד במערכת החינוך, כחניך בתנועה, בכל מעגלי השייכות שלו – השותפים בבניית זהותו. * התלמיד ילמד שקיימות מספר אפשרויות ויתנסה בחופש הבחירה. * התלמיד יכיר את אזור רמת הגולן בהיבט הפיזי, הפוליטי, החברתי והצבאי ועוד. * התלמיד ייקח חלק בתהליך הפרידה מהכיתה ומהמחנכת |
| **תוכן ומשך הפעילות:** מסע "גולני" בנוי משלושה ימי טיול:  **היום הראשון**   * הליכה במסלול במקטעים שונים של שביל הגולן ודיון בדילמות הקשורות להיבט הפיזי של האתרים , פוליטי, מדיני, כלכלי, חברתי, צבאי ועוד. * הרצאה/פעילות בנושא התמודדויות אישיות. * שיחות סיכום יום עם המדריכים בקבוצות * פעילות לילה משותפת חווייתית (קומזיץ)   **היום השני**   * **בחירות: מגוון של פעילויות וכל אחד ישתלב בפעילות המעניינת, מאתגרת, אותה הוא רוצה לחוות ובה שואף להתנסות** * מורשת קרב – תל סאקי * הרצאה / פעילות בנושא התמודדויות אישיות. * פעילות גיבוש שכבתית של מועצת תלמידים   **היום השלישי**   * תצפית קונטרה ועמק הבכא * הר בנטל * מפגש עם בית הספר הדרוזי במג'דל שמאס * סיום מסע   \*\*\*הרחבה: אפשרויות בחירה ליום השני: צילום, אמנות, טיולים אתגריים, סיור באתרים נבחרים בגולן, מפגש עם רועה צאן, היכרות עם מכינת מיצר, ביקור משק גבינות עיזים, מורה לזומבה שהחליטה על מגורים באזור. |
| **לוגיסטיקה**  הכנה למסע תכלול -   * חשיפה ומפגש ראשון הכולל היכרות עם תכנית המסע: רציונל המסע, הקשר לחזון, והצפת דילמות ושאלות זהות שהמסע מעורר. * שיעור חינוך שיעסוק בדיון בשאלות הזהות המתעוררות במסע בהקשר של היחיד ביחס, לעצמו, לחברה, לאזור ולמדינה. * מפגש עם מדריכי המסע * בחירת זירות פעילות ליום השני * לוגיסטיקה: חלוקה לחדרים, אישורי יציאה, חוזה התנהגות וכללים, חלוקת רשימת ציוד |
| **אחריות לביצוע:** מקשרת שכבה, רכזת חברתית, מחנכים, חברת טיולים ותלמידים |
| **תוצר הלמידה ומשוב**   * בסיום המסע יתקיימו שיחות מיקוד מטעם בית הספר לסיכום ולהפקת לקחים. * עם תלמידים * עם מורים וצוות מדריכים * באחד משיעורי החינוך יתקיים סיכום מסע בפורום מחנך/תלמידים ומדריך מסע |
| **הערה: יש לצרף בהמשך מערך שיעור לקראת היציאה למסע** |